recursal/SuperWikiNEXT-32B huggingface dataset:
**Daniela Barcellona** (s. 28. maaliskuuta 1969 Trieste) on italialainen ooppera- ja konserttilaulaja, joka on äänialaltaan mezzosopraano.

Barcellona opiskeli pianonsoittoa konservatoriossa Triestessä, mutta siirtyi oopperan pariin opettajanaan kapellimestari Alessandro Vitiello. Vitiello oli hänen ainoa lauluopettajansa. Barcellona meni opettajansa kanssa naimisiin vuonna 1998.

Barcellona teki debyyttinsä vuonna 1993 *La tragédie de Carmenissa*, joka on ohjaaja Peter Brookin versio Georges Bizet'n oopperasta *Carmen*. Barcellonan useimmat muut varhaiset roolit kuitenkin olivat italiankielisissä oopperoissa, kuten Gioacchino Rossinin *Tuhkimon* (*La Cenerentola*) nimiroolissa Genovassa vuonna 1997. Barcellona on erikoistunut bel canto -ohjelmistoon ja etenkin Rossinin oopperoiden *travesti*- eli housurooleihin. Hän teki ensimmäisen merkittävän *travesti*-esiintymisensä Rossinin *Tancredin* nimiroolissa Pesaron Rossini-oopperafestivaalilla vuonna 1998. Hän on esiintynyt myös muun muassa La Scalassa, Metropolitan-oopperassa, Salzburgin musiikkijuhlilla ja Royal Opera Housessa.

Barcellona on 2000-luvulla laajentanut ohjelmistoaan kattamaan muun muassa Hector Berlioz'n oopperan *Les troyens*, Giuseppe Verdin tuotantoa, verismin ohjelmistoa ja barokkikauden oopperoita. Hän on tehnyt barokkiteosten historiallisia tulkintoja eli periodiesityksiä muiden muassa Fabio Biondin ja Ottavio Dantonen johdolla.

Barcellona on tehnyt myös konserttiesiintymisiä sellaisten kapellimestareiden kuin Riccardo Chaillyn, Riccardo Mutin ja Gianandrea Nosedan johdolla. Konserttiohjelmistoon kuuluneita teoksia ovat olleet muiden muassa *Missa solemnis* (Ludwig van Beethoven), *Stabat Mater* (Rossini), *Requiem* (Verdi) ja Gustav Mahlerin sinfonia nro 2.

Lähteet
-------

1. 1 2 3 4  Daniela Barcellona AllMusic
2. ↑  Daniela Barcellona Royal Opera House


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Italia
* Israel
* Yhdysvallat
* Tšekki
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |
**Juha Petteri Plosila** (s. 21. kesäkuuta 1965 Turku) on suomalainen yleisurheilija, jonka päälaji oli pituushyppy. Hän edusti vuoteen 1989 asti Mikkelin Kilpa-Veikkoja ja sen jälkeen Turun Urheiluliittoa. Häntä valmensivat Veikko Noponen ja Heikki Kyröläinen.

Plosila saavutti pituushypyssä hopeaa sisäratojen Pohjoismaiden mestaruuskilpailuissa Oslossa 1987. Sisäratojen EM-kilpailuissa hän oli kahdestoista Budapestissa 1988 ja yhdestoista Haagissa 1989. Hän edusti Suomea aikuisten maaotteluissa ja Euroopan cupin kilpailuissa 1985–1992. Hän voitti maaottelun pituuskilpailun ulkoradoilla Tampereella 1987, Tukholmassa 1987 ja Øyestadissa 1988 sekä sisäradoilla Tampereella 1988.

Plosila teki pituushyppyennätyksensä 799 cm Vesannolla heinäkuussa 1988. Hallissa hän hyppäsi parhaimmillaan 785 cm Solnassa helmikuussa 1989. 100 metrin ennätyksensä 10,63 s hän juoksi Vammalassa 1991. Sisäradoilla hän juoksi 60 metriä aikaan 6,86 s Otaniemessä 1990.

Aikuisten SM-mitalit
--------------------

* Ulkoradat
	+ 100 metriä: 1985 hopeaa
	+ Pituushyppy: 1985 hopeaa, 1987 pronssia, 1989 hopeaa
	+ 4 × 100 metrin viesti: 1992 kultaa
* Sisäradat
	+ Pituushyppy: 1985 pronssia, 1987 hopeaa, 1988 pronssia, 1989 hopeaa, 1990 hopeaa, 1992 hopeaa

Lähteet
-------

* Juha Plosila Tilastopaja (vaatii kirjautumisen, maksullinen palvelu).
**Gotcha Tsitsiashvili** (hepr. ‏גוצ'ה ציציאשווילי‎, s. 7. marraskuuta 1973 Tbilisi, Georgia) on georgialaissyntyinen kreikkalais-roomalaisen tyylin painija, joka on edustanut Israelia vuodesta 1994. Häntä valmensi vuodesta 1985 Otari Tatišvili ja vuodesta 1994 Jakov Masin. Hän edusti Israelissa beersebalaista Hapoel Be'er Sheva -seuraa.

Tsitsiashvili voitti maailmanmestaruuden 84 kilogramman painoluokassa Créteilissä 2003 kukistettuaan loppuottelussa ruotsalaisen Ara Abrahamianin. Hän sai Prahan MM-kilpailuissa 1995 hopeaa 82 kilogramman sarjassa. Hän sijoittui MM-kilpailuissa lisäksi neljänneksi 85-kiloisissa Gävlessä 1998 ja kahdeksanneksi 84-kiloisissa Moskovassa 2002.

Tsitsiashvili sijoittui olympialaisissa viidenneksi 82 kilogramman painoluokassa Atlantassa 1996, kuudenneksi 85-kiloisissa Sydneyssä 2000 ja 14:nneksi 84 kilogramman sarjassa Ateenassa 1996.

Tsitsiashvili saavutti EM-kilpailuissa 82 kilogramman sarjassa hopeaa Ateenassa 1994 sekä pronssia Besançonissa 1995 ja Budapestissa 1996. Hän sijoittui 85-kiloisissa viidenneksi Minskissä 1998 ja Istanbulissa 2001 sekä seitsemänneksi Kouvolassa 1997. 84 kilogramman painoluokassa hän oli kymmenes Belgradissa 2003.

Tsitsiashvili saavutti Neuvostoliiton edustajana junioreiden MM-pronssia 81 kilogramman sarjassa 1991 ja Georgian edustajana nuorten MM-pronssia 82-kiloisissa 1993.

Lähteet
-------

1. 1 2 3  Gotcha Tsitsiashvili *sports-reference.com*.  Arkistoitu 31.10.2014. Viitattu 18.11.2015. (englanniksi)
2. 1 2 3 4 5  Gotcha Tsitsiashvili *iat.uni-leipzig.de*. Viitattu 18.11.2015. (englanniksi)
**Arimaa** (myös **Arima**, **Arimajärvi**) on 184 hehtaarin kokoinen järvi Someron ja Lohjan rajalla entisten Somerniemen ja Pusulan kuntien alueella pääosin nykyisen Someron puolella.

Arimaa on osa Karjaanjoen vesistöä ja sijaitsee kapeassa, syvässä kallioperän murroslaaksossa. Järven itäosa on syvä ja jyrkkärantainen, länsiosa matala ja savirantainen. Arimaan korkeus meren pinnasta on 96,8 metriä. Järveä on laskettu 1900-luvun alussa.

Arimaan valuma-alue on noin 4500 hehtaaria, josta noin puolet Someron ja puolet Lohjan alueella. Järveen laskee pohjoisesta Myllyjokea pitkin Myllyjärvi, johon laskevat pohjoisesta Vehka-Patamon ja Kovelon muodostama järviketju sekä lännestä Levo-Patamo, johon edelleen laskevat Pusulasta Patamon kautta Särkijärvi ja Kivijärvi. Arimaan vedet laskevat Lahnalammin kautta Mäentaanjokea pitkin Oinasjärveen ja sieltä edelleen Pitkiönjoen kautta Nummen Pitkäjärveen ja sieltä Nummenjokeen.

Lähimpiä kyliä ja kulmakuntia ovat Arimaa Pusulan Hyrkkölässä ja Härjänoja Somerniemellä. Etelässä järvi rajautuu myös Somerniemen Härjänlahden ja Jakkulan kylien takamaihin.

Lähteet
-------

* Tikander Sari & Jari Hietaranta: Arimaan hoitosuunnitelma (pdf) (Someron vesienhoitosuunnitelma. Osaraportti I)  2006. Somero:  Someron kaupunki.  Arkistoitu 8.11.2014. Viitattu 8.11.2014.

### Viitteet

1. 1 2  Tikander & Hietaranta 2006: 13-14.
2. ↑  Tikander & Hietaranta 2006: 17-18.
3. ↑  *Peruskartta* 1:20 000. 2024 07 Somerniemi.  Helsinki: Maanmittaushallitus, 1980.
4. ↑  *Peruskartta* 1:20 000. 2024 10 Hyrkkölä.  Helsinki: Maanmittaushallitus, 1992.

Aiheesta muualla
----------------

* Arimaan esittely Someron kalastusalue. Viitattu 3.3.2019
* Arimaan hoitosuunnitelmat (Arkistoitu – Internet Archive) (Osat A–D) Someron kaupunki. Viitattu 17.2.2009
* Lauri Koli: Arimaa kalanistutusten kourissa. Someron vesiensuojeluyhdistyksen vuosikirja 2007[vanhentunut linkki]
**Erkki Nikolai Saari** (15. syyskuuta 1897 Turku – 27. joulukuuta 1965 Helsinki) oli suomalainen yritysjohtaja, joka sai kauppaneuvoksen arvonimen.

Saaren vanhemmat olivat työmies Karl Emil Saari ja Ida Gustava Sjöblom ja puoliso vuodesta 1924 Amanda Carita Forsman. Saari kävi viisi luokkaa Turun suomalaista klassillista lyseota 1909–1914 ja valmistui Turun kauppaopistosta 1916. Opintomatkoja hän teki useisiin Euroopan maihin, mutta myös Afrikkaan ja Lähi-itään. Hän oli ensin konttoristi useissa eri liikkeissä 1916–1922 ja sitten Agentuuriliike Alexander Baltisin prokuristi 1922–1927, Tuontikunta rl:n toinen johtaja Helsingissä 1928–1934, Tukkukunta rl:n toinen johtaja 1928–1942, Tulitikku Oy:n toinen johtaja 1934–1942, Suomen Tukkukauppiaiden Oy:n toinen johtaja 1935–1942 ja Tukkukauppojen Oy:n kaupallinen johtaja ja pääjohtajan varamies vuodesta 1942. Saarella oli myös useita luottamus- ja asiantuntijatehtäviä, hän oli muun muassa kansanhuoltoministeriön asettaman kaupallisen toimikunnan siirtomaantavara- ja elintarvikejaoston puheenjohtaja 1940–1950. Kauppaneuvoksen arvonimen Saari sai 1952.

Lähteet
-------

1. 1 2  Tuomas Möttönen: Erkki Saari *Biografiasampo*. Viitattu 11.9.2022.
2. ↑  Kuolleita. Kauppaneuvos Erkki Saari.  *Uusi Suomi*, 28.12.1965, nro 349, s. 5. Kansalliskirjasto. Viitattu 11.9.2022.
**Merckinsarvikuono** (*Stephanorhinus kirchbergensis*) on sukupuuttoon kuollut sarvikuonolaji joka eli Euraasiassa ja Pohjois-Afrikassa pleistoseeniepookin lopulla. Se eli samaan aikaan villasarvikuonon kanssa, mutta merckinsarvikuono eli lämpimämmässä ilmastossa.

Esiintymisaika- ja alue
-----------------------

Ennallistuspiirros vuodelta 1918.
Merckinsarvikuono eli keski-pleistoseenikaudella aikavälillä MIS 15-13 aina eem-interglasiaalille eli MIS 5e. Lajia esiintyi laajalla alueella Euraasiassa aina Ranskasta Kiinaan. Sen jäännöksiä on löydetty paitsi Ranskasta ja Kiinasta, mutta myös Englannista, Saksasta, Itävallasta, Italiasta, Sloveniata, Kroatiasta, Unkarista, Tšekistä, Slovakiasta, Puolasta, Romaniasta, Moldovasta, Venäjältä, Kazakstanista ja Koreasta. Epävarmoja löytöjä on myös Ukrainasta, Armeniasta, Azerbaidžanista ja Tadžikistanista. Kaiken kaikkiaan löytöjä on tehty huomattavasti enemmän Länsi-Euroopasta kuin muilta lajin esiintymisalueilta.

Elintavat
---------

Merckinsarvikuono oli erikoistunut elämään metsäympäristöissä, kun taas vastaavasti samaan aikaan elänyt *Stephanorhinus hemitoechus* asutti aroja. Molemmat lajit kehittyivät todennäköisesti Aasiassa, ja Eurooppaan levitessään ne syrjäyttivät vanhemman sarvikuonolajin *Stephanorhinus hundsheimensis*.

Lähteet
-------

1. ↑  Palmén, Ernst & Nurminen, Matti (toim.): *Eläinten maailma, Otavan iso eläintietosanakirja. 4. Perhoskala–Suutari*, s. 1424. Helsinki: Otava, 1975. ISBN 951-1-01817-5.
2. ↑  Emmanuel M.E Billia: Occurrences of Stephanorhinus kirchbergensis (Jäger, 1839)(Mammalia, Rhinocerotidae) in Eurasia–An Account *Acta Paleontologica Romaniae*. academia.edu. Viitattu 17.7.2016. (englanniksi)
3. ↑  Outliving the Ice Age: Tale of a rhinoceros ScienceDaily:  Senckenberg Research Institute and Natural History Museum. Viitattu 17.7.2016. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q310972
* BioLib: 1189148
* Fossilworks: 197788
* GBIF: 8534391
* uBio: 6671500

 |

 |
**Mercedes Rosalba Aráoz Fernández** (s. 5. elokuuta 1961 Lima, Peru) on perulainen poliitikko ja taloustieteilijä. Hän on toiminut usaeissa ministerin tehtävissä, ja vuonna 2017 hänet valittiin Perun pääministeriksi. Aráoz on myös taloustieteen professori ja ollut Perun edustajana Latinalaisen Amerikan kehityspankissa.

Elämä ja ura
------------

Mercedes Aráoz syntyi vuonna 1961. Hän valmistui taloustieteistä Tyynenmeren yliopistosta ja suoritti sen jälkeen maisterin ja tohtorin tutkinnot Miamin yliopistossa. Hän on tämän jälkeen toiminut Tyynenmeren yliopiston kansainvälisen polaiheisiin, jotka liittyvät poiittisen talouden apulaisprofessorina. Aráoz on erikoistunut tutkimustyössään muun muassa kauppapoliittiisiin sopimuksiin ja kilpailupolitiikkaan.

Aráozin ura julkishallinnossa alkoi vuonna 2002, kun hän toimi varaulkomaankauppaministerin neuvonantajana. Alan Garcían hallituksessa 2006–2011 hän toimi useissa ministerin tehtävissä. Ensin hän oli 2006–2009 ulkomaankauppa- ja matkailuministeri, vuonna 2009 tuotantoministeri ja vuosina 2009–2010 valtiovarainministeri. Aráoz oli Perun ensimmäinen naisvaltiovarainministeri, ja hänen ansioksi lasketaan Perun tekemät vapaakauppasopimukset Yhdysvaltain, Kanadan ja Singaporen kanssa.

Aráoz oli asettumassa 2011 Garcían PAP-puolueen presidenttiehdokkaaksi, mutta heikkojen kannatuslukujen takia hän vetäytyi presidenttikilvasta. Aráoz jätti tämän jälkene hetkeksi Perun ja toimi 2012–2015 edustajana Latinalaisen Amerikan kehityspankissa.

Pedro Pablo Kuczynski valitsi vuonna 2016 Aráozin toiseksi varapresidenttiehdokkaakseen. Kuczynskin voitettua presidentinvaalit Aráozista tuli toinen varapresidentti. Samalla järjestyissä parlamenttivaaleissa hänet valittiin myös Perun parlamenttiin. Aráoz nousi tämän jälkeen maan pääministeriksi. Hän oli kolmas nainen virassa.

Lähteet
-------

1. 1 2 3  República del Perú: Gabinete / Republic of Peru: Cabinet *Political Database of the Americas*.  1.8.2011. Georgetown University. Viitattu 6.3.2018. (englanniksi)
2. 1 2 3 4  Mercedes Aráoz, primera ministra de Perú  19.9.2017. EFE Doc Análisis.  Arkistoitu 6.3.2018. Viitattu 6.3.2018. (espanjaksi)
3. ↑  Mercedes Araoz The Wharton School of the University of Pennsylvania. Viitattu 6.3.2018. (englanniksi)
4. 1 2  Quigley, John: Peru’s Two Vice Presidents Await President’s Impeachment Vote *Bloomberg*.  20.12.2017. Bloomberg L.P. Viitattu 6.3.2018. (englanniksi)

Aiheesta muualla
----------------

* Kuvia tai muita tiedostoja aiheesta **Mercedes Aráoz** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Alankomaat

 |
|  |
| Muut | 
* IdRef

 |

 |
Charles Avison
**Charles Avison** (kastettu 16. helmikuuta 1709 Newcastle-upon-Tyne – 9. toukokuuta 1770 Newcastle-upon-Tyne) oli brittiläinen säveltäjä ja urkuri.

Avison syntyi musikaaliseen perheeseen ja sai varhaisimman opetuksen isältään Richardilta. Hän oppi soittamaan viulua, huilua ja cembaloa. Myöhemmin hän jatkoi opintojaan Lontoossa Francesco Geminianin johdolla ennen paluutaan Newcastle-upon-Tyneen vuonna 1735. Siellä hän otti vastaan viran St John's -kirkon urkurina, jonka tehtävistä hän seuraavana vuonna siirtyi St Nicholas -kirkkoon eli nykyiseen Newcastlen tuomiokirkkoon. Tässä tehtävässä Avison toimi loppuelämänsä ajan. Vuonna 1735 hän perusti joka toinen viikko toistuneiden konserttien sarjan Newcastle-upon-Tynessa. Menestynyttä konserttisarjaa jatkettiin vielä Avisonin kuoleman jälkeenkin.

Avison julkaisi vuonna 1752 esseen *Essay on Musical Expression*, johon Oxfordin yliopiston musiikkiprofessori William Hayes vastasi vuonna 1753 pamfletilla, johon Avison liitti vastauksensa esseensä laajennetussa versiossa. Tämä essee ja muut Avisonin kirjoitukset ovat 1700-luvun esityskäytäntöjen lähteitä. Vuonna 1757 Avison avusti säveltäjä John Garthia Benedetto Marcellon psalmien englanninkielisen laitoksen laatimisessa.

Tammikuussa 1737 Avison meni naimisiin Catherine Reynoldsin kanssa. Pariskunnalle syntyi yhdeksän lasta, joista kolme (Jane, Edward ja Charles) selviytyivät aikuisikään. Molemmista pojista tuli myöhemmin St Nicholas -kirkon urkureita isänsä tavoin.

Musiikki
--------

Avison edusti myöhäisimmän barokkimusiikin tyyliä. Hän jatkoi concerto grosso -perinnettä, mutta sävelsi myös säestyksellisiä kosketinsoitinsonaatteja Jean-Philippe Rameaun tyylin mukaisesti. Avisonin tuotantoon kuuluu yli 40 konserttoa, joista osa on transkriptioita Domenico Scarlattin kosketinsoitinsonaateista.

Lähteet
-------

1. 1 2 3  Charles Avison Britannica, viitattu 15.7.2021
2. 1 2  Charles Avison Avison Ensemble, viitattu 15.7.2021
3. ↑  Charles Avison Naxos, viitattu 15.7.2021

Aiheesta muualla
----------------

* IMSLP: nuotteja

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Belgia
* Yhdysvallat
* Ruotsi
* Japani
* Tšekki
* Alankomaat
* Puola
* Vatikaani

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana
* RISM
* SNAC
* IdRef

 |

 |
Hajanaisen kiekon kohteita etäisyys – radan kaltevuus -kaaviossa.
Hajanaisen kiekon kohteiden radat on merkitty mustalla. Klassinen ja resonantti Kuiperin vyöhyke on merkitty sinisellä ja vihreällä. Hajanainen kiekko näyttää jatkavan Kuiperin vyöhykettä.
**Hajanainen kiekko** on Aurinkokunnan ulko-osissa oleva alue, jossa kiertää jäisiä pikkuplaneettoja yleensä soikeilla, kaltevilla radoilla. Kiekko on Kuiperin vyöhykkeen jatke. 

Esimerkki hajanaisen kiekon kappaleesta on Eris. Hajanainen kiekko on suurelta osin varsinaisen Kuiperin vyöhykkeen ulkopuolella. Hajanaisen kiekon kohteiden Aurinkoa lähin piste eli periheli on yli 30 AU, ja kohteiden radat ulottuvat yleensä kauas 100 AU:n taakse. Ratojen soikeus voi olla jopa 0,1 ja niiden kaltevuus 40 astetta.

Hajanaiseen kiekkoon kuuluvaa kappaletta kutsutaan monesti englanninkielisellä lyhenteellä SDO. Hajanaisen kiekon sisäosien tienoilla on Kuiperin vyöhyke ja ulkopuolella mahdollisesti Hillin pilvi ja Oortin pilvi.

Useimmat hajanaisen kiekon kohteet ovat Neptunuksen painovoimakentän vaikutuksessa. Poikkeuksena tästä on esimerkiksi (148209) 2000 CR105. Sedna ja 2012 VP113 sijaitsevat kuitenkin vielä tätäkin kauempana Hajanaisen kiekon ulkopuolella, sillä lähimmilläänkin ne pysyvät Kuiperin vyöhykkeen ulkoreunan (noin 50 AU) takana.

Katso myös
----------

* 225088 Gonggong

Lähteet
-------

1. ↑  Tietoa transneptunisista kohteista. Planetary.org.
2. ↑  Brown, Michael E.; Trujillo, Chadwick; Rabinowitz, David: Discovery of a Candidate Inner Oort Cloud Planetoid.  *The Astrophysical Journal*, 617. vsk, nro 1, s. 645–649. Artikkelin verkkoversio. Viitattu 16.4.2014.  (englanniksi)
3. ↑  NASA Supported Research Helps Redefine Solar System's Edge *nasa.gov*.  2014. Viitattu 16.4.2014. (englanniksi)

Aurinkokunta

|  |
| --- |
| Aurinko ·  Merkurius ·  Venus ·  Maa ·  Mars ·  *Ceres* ·  Jupiter ·  Saturnus ·  Uranus ·  Neptunus ·  *Pluto* ·  *Haumea* ·  *Makemake* ·  *Eris* |

|  |  |
| --- | --- |
| Kuut | Maan ·  Marsin ·  Jupiterin ·  Saturnuksen ·  Uranuksen ·  Neptunuksen ·  Pluton ·  Haumean ·  Makemaken ·  Eriksen ·  Pikkuplaneettojen |
| Renkaat | Jupiterin ·  Saturnuksen (Rhean)  ·  Chariklon ·  Uranuksen ·  Neptunuksen |
| Pienkappaleet | Meteoroidit ·  Pikkuplaneetat ·  Asteroidit ·  NEA:t ·  Asteroidivyöhyke ·  Troijalaiset ·  Kentaurit ·  Damocloidit ·  Transneptuniset kohteet ·  Kuiperin vyöhyke ·  Hajanainen kiekko ·  Hillsin pilvi ·  Oortin pilvi ·  Komeetat |
Kommodori **Charles Alfred Bartlett** CB CBE RD RNR (21. elokuuta 1868 – 15. helmikuuta 1945) oli merimies ja Royal Naval Reservesin upseeri, joka saavutti päällikön aseman White Star Linen varustamolla.

Bartlett syntyi Lontoossa 21. elokuuta vuonna 1868. Bartlett palveli kuusi vuotta British-India Steam Navigation Companyllä ennen siirtymistään White Star Linelle vuonna 1894. Hänet nimitettiin upseeriksi Royal Naval Reservissä vuonna 1893. Hänet muistetaan ehkä parhaiten *HMHS Britannicin* kapteenina vuoden 1915 marraskuusta vuoteen 1916, kunnes Britannic upposi Kreikan rannikolla saksalaiseen merimiinaan. Bartlett tunnettiin nimellä "Iceberg Charlie" ("*Suom* Jäävuori-Charlie"*)* miehistön keskuudessa, koska hänellä oli iso nenä ja hänen väitettiin pystyvän haistamaan jäävuoria jopa monien kilometrien päästä. Hän siirtyi eläkkeelle vuonna 1931 ja kuoli hoitokodissa Waterloossa lähellä Liverpoolia 15. helmikuuta 1945, 76-vuotiaana.

Populaarikulttuurissa
---------------------

Kapteeni Bartlettia näytteli John Rhys-Davies vuonna 2000 Fox Family -televisiokanavan elokuvassa *Britannic*. Kuitenkin elokuvassa hänen nimekseen kirjoitettiin "Barrett".

Lähteet
-------

1. ↑   Brown, David G.: The last log of the Titanic, s. 127
2. ↑    *The London Gazette*, 12.7.1893, s. 5221. Artikkelin verkkoversio.
3. ↑  Sea breezes: the ship lovers' digest, Volume 45, s. 144
4. ↑  Sea breezes: the ship lovers' digest, Volume 45, s. 233

Aiheesta muualla
----------------

* *Britannic*, Kapteeni Bartlettin kuva (Arkistoitu – Internet Archive)
*Tämä artikkeli käsittelee antilooppilajia. Bongo voi tarkoittaa myös bongorumpuja.*

**Bongo** (*Tragelaphus eurycerus*) on afrikkalainen nautaeläinlaji, joka elää sademetsissä.

Ulkonäkö
--------

Bongo on 170–250 cm:n pituinen ja painaa 240–400 kg. Sen ruskeassa turkissa on 14–15 kellertävän vaaleaa poikkijuovaa. Lisäksi bongolla on päässä ja kaulassa valkoisia laikkuja ja viiruja. Kummallakin sukupuolella on sarvet, mutta uroksella ne ovat isommat, jopa 80 cm pitkät. Bongon lyyramaisesti kaartuvat sarvet ovat tyypilliset kierteissarviantilooppien suvulle. Muista suvun lajeista bongo eroaa kuitenkin niin paljon, että se on sijoitettu omaan alasukuunsa *Boocerus*.

Levinneisyys
------------

Bongon laaja levinneisyys ulottuu Guinea-Bissausta Keniaan keskisessä Afrikassa. Ugandan, Togon ja Beninin kannat ovat häviämässä tai hävinneet.

Elintavat
---------

Bongo elää yleensä pareittain tai pienissä ryhmissä. Se on hyvin arka, eikä sen elintavoista tiedetä vielä paljoakaan. Bongot viihtyvät jokien varsilla kasvavissa bambutiheiköissä tai sellaisten vesistöjen läheisyydessä, joiden laitamilla on tiheä kasvillisuus. Ravinto koostuu hedelmistä, lehdistä ja ruohoista. Naaras synnyttää yhdeksän kuukauden kantoajan jälkeen yhden vasan, jota se hoitaa kuusi kuukautta. Bongo tulee sukukypsäksi 20 kuukauden ikäisenä ja voi elää 19 vuotta.

Uhat
----

Bongo ei toistaiseksi ole uhanalainen vaikka on monilla alueilla harvinaistunut tai hävinnyt. Laji luokitellaan silmälläpidettäväksi ja sen Ghanassa elävä alalaji kuuluu CITES-sopimuksen liitteeseen 3. Kenian asuva alalaji Vuoribongo on erittäin uhanalainen ja luonnossa on 140 yksilöä. Ne lisääntyvät paremmin eläintarhoissa ja Amerikassa 400.

Lähteet
-------

* Lahti, S. Lahti, T. & Raasmaja, A. (toim.): *Zoo Suuri eläinkirja 2: Nisäkkäät*. WSOY, 1978. ISBN 951-0-08247-3.

### Viitteet

1. ↑  IUCN SSC Antelope Specialist Group: *Tragelaphus eurycerus* *IUCN Red List of Threatened Species. Version 2014.2*.  2008. International Union for Conservation of Nature, IUCN, Iucnredlist.org. Viitattu 28.7.2014. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Tragelaphus eurycerus | 
* Wikidata: Q193400
* Wikispecies: Tragelaphus eurycerus
* ADW: Tragelaphus\_eurycerus
* ARKive: tragelaphus-eurycerus
* BOLD: 165652
* CoL: 57VQQ
* EoL: 1038788
* Fossilworks: 149704
* GBIF: 5220180
* iNaturalist: 42344
* IRMNG: 10923042
* ITIS: 625130
* IUCN: 22047
* MSW: 14200729
* NCBI: 69297

 |
|  |
| Antilope eurycerus | 
* Wikidata: Q41162645
* GBIF: 9123393

 |

 |
**Bone Tomahawk** on vuonna 2015 ensi-iltansa saanut yhdysvaltalainen kauhu- ja lännenelokuva, jonka on ohjannut ja kirjoittanut S. Craig Zahler. Pääosissa esiintyvät Kurt Russell, Patrick Wilson, Matthew Fox, Richard Jenkins, Lili Simmons ja David Arquette.

Juoni
-----

Kannibaaliheimon jäsenet sieppaavat Bright Hopen pikkukaupungista kolme ihmistä. Yksi siepatuista on jalkavammaisen karjanajajan Arthur O'Dwyerin (Patrick Wilson) vaimo Samantha (Lili Simmons). Kaupungin sheriffi Franklin Hunt (Kurt Russell) kokoaa pelastusretkikunnan, johon kuuluvat hänen lisäkseen vanha apulaissheriffi (Richard Jenkins), keikarimainen pyssysankari (Matthew Fox) sekä epätoivoinen, rampa cowboy. Alkaa rasittava matka erämaan halki brutaalin kannibaaliheimon maille, jossa etsintäpartio kohtaa maanpäällisen helvetin.

Vastaanotto
-----------

Elokuva sai kriitikoilta pääosin myönteisen vastaanoton.

*Bone Tomahawk* sai Elokuvauutisten arvostelussa viisi tähteä. Arvostelijan mukaan se on "omaperäinen yhdistelmä John Fordin *Etsijöitä* (1956) ja Wes Cravenin *The Hills Have Eyesia* (1977): kauhu- ja lännenelokuva, joka on kummankin lajityypin valioyksilöitä ja taatusti vastenmielisimpiä filmejä pitkään aikaan". Elokuvan "roolihahmot ovat hyviä, mutta käsikirjoitus dialogeineen vieläkin parempi".

Film-O-Holic.com-elokuvasivuston arvostelussa *Bone Tomahawk* sai neljä tähteä. Arvostelun mukaan "Russell, western ja kumarrus 1970- ja 80-luvun italialaisille kannibaalielokuville... ovat yhdistelmä, josta voi syntyä vain jotain hyvin rujoa ihmeteltävää". Kriitikon mukaan "tymäkkä lajityyppileikittely tarjoaa varsin näppärän ja monitulkintaisen elokuvakokemuksen".

Lähteet
-------

1. ↑  *Bone Tomahawk* Rotten Tomatoesissa. (englanniksi) Viitattu 15.10.2019.
2. ↑  Jutila, Niko: Bone Tomahawk (2015) [Blu-ray] *Elokuvauutiset.fi*.  26.10.2016. Viitattu 15.10.2019.
3. ↑  Rosenqvist, Janne: Bone Tomahawk – Kauhulänkkärin komea paluu *Film-O-Holic.com*.  19.08.2016. Viitattu 15.10.2019.

Aiheesta muualla
----------------

* *Bone Tomahawk* Internet Movie Databasessa (IMDb.com) (englanniksi)
**Fatiné** on maalaiskunta Ségoun alueen Ségoun piirissä Malissa. Sen keskuskylä Fatiné Marka sijaitsee Nigerjoen ja Banin välisellä tasangolla 110 kilometriä maanteitse Ségousta itään. Kunnassa on 25 100 asukasta (vuonna 2009).

Fatinén kunta rajoittuu lännessä Ségoun piirin Katiénan, pohjoisessa Diédougoun ja Kamiandougoun sekä Macinan piirin Tonguén, idässä Sanin piirin Siadougoun ja etelässä N’Goan ja Blan piirin Fanin kuntiin. Seutu kuuluu Sahelin vyöhykkeeseen. Kunnan etelärajalla virtaa Banijoki, jonka rannoilla on galleriametsiä.

Kuntaan kuuluu 28 kylää. Asukkaat ovat etupäässä bambaroita, fulbeja ja soninkeja.

Paikallisia elinkeinoja ovat maanviljely, karjanhoito, kalastus ja kaupankäynti. Tärkeimmät viljelykasvit ovat hirssi, durra, fonio, maissi, maapähkinä, riisi, lehmänpapu ja maapapu. Kotieläimiä ovat naudat, lampaat, vuohet, hevoset, aasit ja siipikarja. Fatiné Markassa ja Adamabougoussa pidetään viikoittaiset markkinat. Lisäksi harjoitetaan käsityöammatteja ja keräilyä. Palveluihin kuuluvat koulut ja kaksi terveysasemaa.

Lähteet
-------

1. 1 2  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 23.6.2015. (ranskaksi)
2. ↑  Mali - Région de Ségou: Carte de référence *reliefweb.int*. Viitattu 23.6.2015. (ranskaksi)
3. 1 2 3  Plan de Securite Alimentaire: Commune Rurale de Fatine 2007–2011 *fsg.afre.msu.edu*.  Arkistoitu 7.3.2016. Viitattu 23.6.2015. (ranskaksi)
Elisabeth Kopp, Sveitsin liittoneuvoston jäsen 1984–1989.
**Elisabeth Kopp** (16. joulukuuta 1936 Bern – 7. huhtikuuta 2023) oli sveitsiläinen poliitikko. Hän valmistui juristiksi Zürichin yliopistosta. Poliitikon uralle hän lähti Sveitsin vapaiden demokraattien puolueen ehdokkaana. Hänet valittiin ensimmäisenä naisena Sveitsin liittoneuvoston jäseneksi 2. lokakuuta 1984. Jäsenyytensä aikana hän toimi lyhyen aikaa tammikuussa 1989 Sveitsin varapresidenttinä. Kopp joutui eroamaan liittoneuvostosta miehensä yritykseen liittyvän tietovuodon takia.

Kopp kuoli 7. huhtikuuta 2023 pitkän sairastamisen jälkeen.

Lähteet
-------

1. 1 2  Elisabeth Kopp, Switzerland’s first female cabinet minister, dies at 86
2. ↑  Elisabeth Kopp *The Federal Council*.  29.06.2017. Viitattu 10.04.2018.
3. ↑  Huumedollarien peseminen kuohuttaa sveitsiläisiä (Helsingin sanomien uutinen 23.2.1990) *hs.fi*. Viitattu 4.1.2018.
4. ↑  Entinen naisministeri puhdistettiin syytteistä Sveitsissä (Helsingin sanomien uutinen 1.3.1990) *hs.fi*. Viitattu 4.1.2018.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Kroatia
* Alankomaat
* Puola

 |
|  |
| Henkilöt | 
* Deutsche Biographie

 |
|  |
| Muut | 
* Historical Dictionary of Switzerland
* IdRef

 |

 |
**Chilensilpoja** (*Phytotoma rara*) on Chilessä ja Argentiinassa tavattava kotingoihin kuuluva varpuslintu.

Koko ja ulkonäkö
----------------

Kooltaan chilensilpoja on noin 18–20 cm. Koiraan selkä on ruskeanharmaa ja niissä on tummempia viiruja. Siivet ovat mustat valkoisin viiruin. Pitkähkö pyrstö on väriltään musta ja alaperä on punertava. Chilensilpojakoiraan vatsa ja pää ovat punaruskeat. Naaraan vatsa on vaalea ja siiven viirutus on harmahtava.

Levinneisyys ja elinympäristö
-----------------------------

Chilensilpoja elää etelämpänä kuin mikään muu laji kotingojen heimossa. Sen levinneisyys ulottuu Magallanesin provinssista Atacaman aavikolle ja Argentiinassa Santa Cruzista Mendozaan. Laji pesii korkealla Andeilla ja muuttaa talveksi kohti alankoja. Muuttoaikana lajia voi tavata Falklandinsaarilla ja Etelä-Georgiassa ja Eteläisillä Sadwichsaarilla. Chilensilpojan elinympäristöä ovat pensaikot, metsänreunukset ja jokilaaksot. Ajoittain lajia tavataan myös puutarhoissa.

Elintavat ja ravinto
--------------------

Chilensilpojat elävät useimmiten yksin tai pareittain.. Kuppimaisen pesän laji rakentaa oksanhaarukkaan puuhun oksista ja juurista. Naaras munii kahdesta neljään sinivihreää tummapilkullista munaa.

Chilensilpoja käyttää ravintonaan lehtiä ja kasvien silmuja. Niitä se leikkaa siihen tarkoitukseen kehittyneellä sahalaitaisella nokallaan.

Lähteet
-------

1. 1 2  BirdLife International: *Phytotoma rara* *IUCN Red List of Threatened Species. Version 2013.2*.  2012. International Union for Conservation of Nature, IUCN, Iucnredlist.org. Viitattu 4.1.2014. (englanniksi)
2. 1 2 3 4  Rufous-tailed Plantcutter Mundoandino. Viitattu 7.3.2009. (englanniksi)
3. ↑  Arthur Grosset: Rufous-tailed Plantcutter Phytotoma rara *arthurgrosset.com*. Viitattu 7.3.2009. (englanniksi)
4. ↑  Juhani Lokki (päätoim.): *Maailman luonto: Eläimet: Linnut*, s. 173. , 1999. ISBN 951-35-6504-1.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q860713
* Wikispecies: Phytotoma rara
* ADW: Phytotoma rara
* ARKive: phytotoma-rara
* BirdLife: 22700770
* BOLD: 89027
* CoL: 77JGX
* BOW: rutpla1
* eBird: rutpla1
* EoL: 916962
* GBIF: 2486493
* iNaturalist: 8901
* IRMNG: 10980676
* ITIS: 562163
* IUCN: 22700770
* NCBI: 357725
* Neotropical: rutpla1
* Xeno-canto: Phytotoma-rara

 |

 |
**Chilenrottaterrieri** (*Terrier chileno*) on chileläinen koirarotu, joka tunnetaan myös nimellä *chilenkettuterrieri*.

Ulkomuoto
---------

Chilenrottaterrierillä on valkoinen karvapeite, jossa on mustaruskeita laikkuja. Se on lyhytkarvainen ja sillä on harmaa pohjavilla, josta erottuu joitain tummia pisteitä valkoisen karvapeitteen seassa. Korvat ovat korkealle asettuneet ja kärjistään V-muotoon taittuneet. Hampaat ovat hyvin kehittyneet ja purenta leikkaava. Chilenrottaterrieri on helppo kouluttaa, aktiivinen, voimakastunteinen ja yksi terveimmistä ja siisteimmistä koiraroduista.

Alkuperä
--------

Chilenrottaterrieri on ensimmäinen chileläinen koirarotu, ja se jalostettiin 1870-luvulla ja sille tehtiin 1990-luvun loppupuolella rotumääritelmäluonnos, jotta se saisi vielä joskus virallisen kansainvälisen tunnustuksen. Se polveutuu 19. vuosisadan puolivälin tyyppisen kettuterrierin ja alkuperäisten amerikkalaisten koirien välisistä risteytyksistä.

Kuuluisia chilenrottaterrierejä
-------------------------------

Washington, Condoriton koira (piirretystä Condorito) on kuuluisa chilenrottaterrieri. Vaikkei rotua ole hyväksytty kansainvälisesti, Chilessä on järjestetty jonkin verran niiden omia näyttelyjä ja nykyisin pentuja myydään internetissä niin Chilessä kuin Boliviassa, Argentiinassa ja muissakin Etelä-Amerikan maissa.

Katso myös
----------

* Terrieri
* Andalusianrottaterrieri
* Brasilianterrieri

Lähteet
-------

* Artikkeli virallisen chilenrottaterrieri-klubin kokouksesta (Arkistoitu – Internet Archive) (espanjaksi)

Aiheesta muualla
----------------

* Club Nacional Terrier Chileno
* Chilenrottaterrierin kuvia (Arkistoitu – Internet Archive)
* Chilenrottaterrieri Mascotas Onlinessa (espanjaksi)
* Chilenrottaterrieri ACEPE:ssa (Arkistoitu – Internet Archive)

  

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Chilean Fox Terrier
Murray Edwards College.
**Murray Edwards College** (ent. *New Hall*) on yksi Cambridgen yliopiston 31 collegesta. College perustettiin vuonna 1954 nimellä *New Hall*, sillä se ei onnistunut hankkimaan riittävää alkupääomaa ja tulevalle lahjoittajalle haluttiin jättää mahdollisuus saada college nimetyksi itsensä mukaan. Kesäkuussa 2008 college ilmoitti, että se on saanut Ros ja Steve Edwardsilta suurimman henkilökohtaisen lahjoituksen Cambridgen yliopiston historiassa, 30 miljoonaa puntaa. Collegen uusi nimi on huomionosoitus sekä collegen perustajalle Dame Rosemary Murraylle että Edwardsin perheen lahjoitukselle. Ros Edwards on opiskellut New Hallissa.

New Hall oli perustettaessa vuonna 1954 kolmas naisille tarkoitettu college Cambridgen yliopistossa. Kaksi muuta olivat Girton ja Newnham College; Hughes Hall ei ollut vielä saanut virallista collegen statusta. Vuonna 1954 naisten osuus opiskelijoista Cambridgessa oli pienin kaikista Yhdistyneen kuningaskunnan yliopistoista. College aloitti toimintansa Silver Streetillä paikassa, jossa nykyään on Darwin College. Darwinin perhe lahjoitti New Hallille tontin sen nykyisessä paikassa, johon college muutti rakennusten valmistumisen jälkeen vuonna 1965.

Collegen ensimmäinen johtaja Dame Rosemary Murray toimi sijaiskanslerina (engl. *Vice-Chancellor*) Cambridgen yliopistossa 1975–77 ja teki siten historiaa olemalla ensimmäinen nainen Cambridgen tai Oxfordin yliopiston sijaiskanslerina. Näyttelijä ja Oscar-voittaja Tilda Swinton on collegen *alumna*.

* Murray Edwards CollegeMurray Edwards College
* 
*

Lähteet
-------

1. ↑  University of Cambridge: Taulukko 12a: Opiskelijamäärät collegeittain 2008-09 (pdf) (s. 19) *Cambridge University Reporter*.  8.10.2009. Viitattu 5.3.2010. (englanniksi)[vanhentunut linkki]
2. ↑  Queens' College (Cambridge): College twinnings *quns.cam.ac.uk*. Viitattu 12.3.2010. (englanniksi)
3. ↑  Murray Edwards College: The Edwards’ Endowment *murrayedwards.cam.ac.uk*.  Arkistoitu 16.5.2013. Viitattu 5.3.2010. (englanniksi)
4. 1 2  Murray Edwards College: A Brief History *murrayedwards.cam.ac.uk*.  Arkistoitu 10.8.2010. Viitattu 5.3.2010. (englanniksi)

Aiheesta muualla
----------------

* Kuvia tai muita tiedostoja aiheesta **Murray Edwards College** Wikimedia Commonsissa

  

Cambridgen yliopiston vaakuna.Cambridgen yliopiston colleget

* Christ’s
* Churchill
* Clare
* Clare Hall
* Corpus Christi
* Darwin
* Downing
* Emmanuel
* Fitzwilliam
* Girton
* Gonville and Caius
* Homerton
* Hughes Hall
* Jesus
* King’s
* Lucy Cavendish
* Magdalene
* Murray Edwards (New Hall)
* Newnham
* Pembroke
* Peterhouse
* Queens’
* Robinson
* St Catharine’s
* St Edmund’s
* St John’s
* Selwyn
* Sidney Sussex
* Trinity
* Trinity Hall
* Wolfson
Fatou Djibo
**Fatou Djibo** (27. huhtikuuta 1927 – 6. huhtikuuta 2016) oli nigeriläinen feministi ja ammattiyhdistysaktiivi. Hänet tunnetaan myös ensimmäisenä nigeriläisenä naisena, joka on ajanut autoa. 

Fatou Djibon isä oli paikallinen heimopäällikkö, joka hallitsi aluettaan Ranskan siirtomaaviranomaisen myötävaikutuksella. Kun tytär täytti seitsemän, teki isä jotain erittäin poikkeuksellista: hän lähetti tyttärensä kouluun. Fatou Djibo opiskeli lopulta opettajaksi ja valmistui vuonna 1946. Samana vuonna hän solmi avioliiton toisen opettjan, Djibo Yacouban kanssa. Pariskunta sai kahdeksan lasta. Seuraavat kaksikymmentä vuotta Fatou Djibo työskenteli opettajan eri paikkakunnilla, muun muassa Maradissa, Zinderissä ja lopulta Niameyssä. 

Nigeriin perustettiin naisjärjestö, *Union des Femmes du Niger* vuonna 1959. Djibo oli järjestön keskeinen perustajajäsen. Maa itsenäistyi vuonna 1960 ja sen presidentksi nousi Hamani Diori. Hänen presidenttikaudellaan, joka kesti vuoteen 1974, Djibo profiloitui naisten oikeuksien ajajana. Hän vaati maahan lakeja, jotka kieltäisivät naisten nöyryyttämisen ja hänen mielestääm naisten tehtävänä oli kansan opettaminen. 

Djibon mies nimitettiin vuonna 1968 suurlähettilääksi Belgiaan ja Djibo seurasi miestään sinne. Oleskelu jäi lyhyeksi sillä aviomies kuoli jo vuonna 1969. Djibo palasi Nigeriin ja sai paikan Lycée Kassain taloudenhoitajana. Vuonna 1971 hän sai paikan maan ammattiliittojen taloudenhoitajan paikan. Hän jäi eläkkeelle vuonna 1983, mutta jatkoi vapaaehtoistyötä ammattiliitossa ja Punaisessa ristissä.

Lähteet
-------

1. 1 2
2. ↑
3. 1 2


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Yhdysvallat

 |

 |
Valmisteilla oleva *Kikusuiboko*-lava Muromachi-kadulla.
**Muromachi-dōri** (jap. 室町通) on pohjois-eteläsuuntainen katu Japanin Kiotossa. Se noudattelee entisen Heian-kyōn Muromachi-kujan linjaa. Se sijaitsee aivan Karasuma-dōrin, jonka alla kulkee Kioton metro, länsipuolella. Se ulottuu pohjoisesta Kitayama-dōrilta etelään Kuzebashi-dōrille saakka. Etelässä kadun kulun keskeyttävät Higashi Hongan-jin temppeli ja Kioton rautatieasema. Katu on noin 8,1 kilometrin pituinen.

Muromachi-dōrista tuli kuuluisa, kun Ashikaga-sotilashallinto rakennutti Muromachi-dōrin ja Imadegawa-dōrin risteyksen lähelle loisteliaan Muromachi-palatsin (jap. 室町殿, *Muromachi-dono*) eli Hana no goshon. Tämän vuoksi koko Ashikaga-hallinnon valtakautta on kutsuttu Muromachi-kaudeksi (n. 1336–1573). Sen aikana Muromachi-dōri oli yksi Kioton tärkeimmistä kaduista. Myöhemmin Edo-kaudella Muromachi-dōrista tuli tekstiilien tukkukaupan keskittymä, jonka varrella asui monia kaupungin vauraimmista kauppiaista. Nykyäänkin katu tunnetaan japanilaisten vaatteiden tukkuliikealueena.

Muromachi-dōri on heinäkuussa järjestettävän Gion-matsuri-juhlan sydänaluetta, joten sen varrella on juhlan aikaan lukuisia *Yamaboko*-lavoja.

Lähteet
-------

1. 1 2 3  室町通 Marutake-ebisu.com. Viitattu 6.2.2016.
2. ↑  「京都府京都市中京区金吹町」の地図 Mapion. Viitattu 6.2.2016.
3. ↑  室町通の起源 Kyoto Shimbun.  Arkistoitu 6.7.2015. Viitattu 6.2.2016.
**Chiliomódi** (kreik. Χιλιομόδι; transl. myös *Hiliomódi*) on Kreikan kylä, joka kuuluu hallinnollisesti Kórinthoksen kuntaan, Korinthian alueyksikköön ja Peloponnesoksen alueeseen. Kylän väkiluku on 1 699 (vuonna 2011).

Chiliomódin ulkoilmateatteri, joka on omistettu kylästä kotoisin olleelle Eiríni Pappálle.
Chiliomódin kylä sijaitsee Peloponnesoksen niemimaan koillisosassa linnuntietä noin 15 kilometriä etelälounaaseen Kórinthoksesta ja 23 kilometriä pohjoiskoilliseen Árgoksesta. Se on rakennettu noin 340 metrin korkeuteen merenpinnasta laskettuna. Chiliomódi muodostaa oman kyläyhdyskuntansa (Τοπική Κοινότητα Χιλιομοδίου, *Topikí Koinótita Chiliomodíou*).

Chiliomódin lähellä sijaitsee Faneroménin luostari (*Moní Panagías Faneroménis*). Kylästä oli kotoisin näyttelijä Eiríni Pappá.

Aiemmin kylä kuului Tenéan kuntaan ja vuodesta 2011 lähtien Kórinthoksen kunnan Tenéan kunnallisyksikköön.

Lähteet
-------

1. 1 2 3 4  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. 1 2  Chiliomodi *Peloponnisos Search*. Viitattu 3.10.2022.

Aiheesta muualla
----------------

* Kuvia tai muita tiedostoja aiheesta **Chiliomódi** Wikimedia Commonsissa
**Eurooppalainen elokuva** käsittää kaikki kaikissa Euroopan maissa tehdyt elokuvat. Eurooppalaisen elokuvan historia on pitkä, sillä elokuva keksittiin Ranskassa, jossa tehtiin ja näytettiin myös ensimmäiset elokuvat. 

Eurooppalainen elokuva on tuottanut kuuluisia elokuvaklassikkoja, kuten Cherbourgin sateenvarjot tai Polkupyörävaras. Eurooppalaisen elokuvan parista on myös noussut runsaasti maailmankuuluja ohjaajia, mm. Vittorio de Sica, Rainer Werner Fassbinder, Roberto Rossellini, Federico Fellini, Ingmar Bergman, Lars von Trier, Aki Kaurismäki ja Fritz Lang. Moni maailmanluokan tähti on myös aloittanut ja tai peräti luonut uransa eurooppalaisissa elokuvassa, näitä ovat mm. Brigitte Bardot, Catherine Deneuve, Sophia Loren, Marcello Mastroianni, Alain Delon ja Romy Schneider. Voidaankin sanoa*kenen mukaan?*, että toisen maailmansodan jälkeinen aika aina 1970-luvulle asti oli eurooppalaisen elokuvan kulta-aikaa. 

Tyypillistä eurooppalaiselle elokuvalle verrattuna yhdysvaltalaiseen elokuvaan on vapaamielisyys elokuvissa esiintyvää alastomuutta ja seksuaalisuutta kohtaan mutta vähemmän vapaamielinen elokuvissa esiintyvää väkivaltaa kohtaan.*kenen mukaan?* Yhdysvalloissa eurooppalaista elokuvaa näytetään muiden ulkomaisten elokuvien tavoin yleensä taide-elokuvateattereissa.

Joitain huomattavia eurooppalaisen elokuvan liikkeitä ovat saksalainen ekspressionismi, italialainen neorealismi, ranskalaisen elokuvan uusi aalto, Uusi saksalainen elokuva ja Dogma 95.

Eurooppalaiselle elokuvalle on oma palkintonsa, European Film Awards.

Huomattavia eurooppalaisia elokuvajuhlia
----------------------------------------

* Venetsian elokuvajuhlat
* Berliinin elokuvajuhlat
* Cannesin elokuvajuhlat

Katso myös
----------

* Euroopan elokuva-akatemia
* World cinema

Aiheesta muualla
----------------

* European Cinema Research Forum
* Studies in European Cinema
**Folorunsho Alakija** (o.s. Ogbara, s. 15. heinäkuuta 1951 Ikorodu, Lagos, Nigeria) on nigerialainen yritysjohtaja ja miljardööri. Huhtikuussa 2019 yhdysvaltalainen talousjulkaisu Forbes luokitteli hänet miljardöörilistallaan jaetulle sijalle maailman 1941. ihmiseksi. Tuolloin hänen omistustensa arvoksi määritettiin 1,1 miljardia dollaria. Hän on Afrikan vaikutusvaltaisimpia naisia.

Alakijan ensimmäinen yritys toimi muotialalla. Muotiyhtiön asiakkaisiin kuului Nigerian aiemman presidentin Ibrahim Babangidan vaimo. Alakijan yhtiölle myönnettiin vuonna 1993 öljynetsintälupa, joka myöhemmin muutettiin öljyporausluvaksi. Vuonna 2019 Alakija toimi Famfa Oil -yhtiön hallituksen varapuheenjohtajana. Yhtiöllä on osuus merenalaisesta, vuodesta 2008 lähtien tuotantokäytössä olevasta Agbamin öljykentästä. Sen öljyvarojen on arvioitu riittävän vuoden 2024 tienoille saakka.

Lähteet
-------

1. ↑  Frank Iwanowski: Folorunsho Alakija Net Worth networthpost.org. Viitattu 14.4.2019. (englanniksi)
2. 1 2  1941. Folorunsho Alakija (Maailman (dollari)miljardöörien listan sija 1941)  14.4.2019. Forbes, forbes.com. Viitattu 14.4.2019. (englanniksi)
3. ↑  The World's Billionaires List (Maailman (dollari)miljardöörit)  5.3.2019. Forbes, forbes.com. Viitattu 14.4.2019. (englanniksi)
4. ↑  Africa's most powerful women - An oil magnate and benefactor (sivu 9/9) dw.com. Viitattu 14.4.2019. (englanniksi)
**New York Open** on helmikuussa New Yorkissa, Yhdysvalloissa järjestettävä miesten tennisturnaus. Turnaus järjestettiin ensimmäisen kerran vuonna 2018, jolloin se korvasi aikaisemmin järjestetyn Memphis Openin. Turnaus kuuluu ATP World Tour 250 -sarjaan.

Tulokset
--------

### Kaksinpeli

| Vuosi | Voittaja | Loppuotteluvastustaja | Tulos |
| --- | --- | --- | --- |
| 2018 | Etelä-Afrikka **Kevin Anderson** | Yhdysvallat Sam Querrey | 4–6, 6–3, 7–6(1) |
| 2019 | Yhdysvallat **Reilly Opelka** | Kanada Brayden Schnur | 6–1, 6–7(7), 7–6(7) |

### Nelinpeli

| Vuosi | Voittajat | Loppuotteluvastustajat | Tulos |
| --- | --- | --- | --- |
| 2018 | Valko-Venäjä **Maks Mirny  Itävalta Philipp Oswald** | Alankomaat Wesley Koolhof  Uusi-Seelanti Artem Sitak | 6–4, 4–6, [10–6] |
| 2019 | Saksa **Kevin Krawietz  Saksa Andreas Mies** | Meksiko Santiago González  Pakistan Aisam-ul-Haq Qureshi | 6–4, 7–5 |

Lähteet
-------

* Turnaus ATP World Tourin sivuilla (englanniksi)

Aiheesta muualla
----------------

* Viralliset kotisivut (englanniksi)

  

ATP Tour 250 (2009–)
Doha ·  Pune ·  Brisbane ·  Sydney ·  Auckland ·  Montpellier ·  Sofia ·  Quito ·  New York ·  Buenos Aires ·  Marseille ·  Delray Beach ·  São Paulo ·  Marrakech ·  Houston ·  Budapest ·  Estoril ·  München ·  Istanbul ·  Geneve  ·  Lyon ·  Stuttgart ·  's-Hertogenbosch ·  Antalya ·  Eastbourne ·  Båstad ·  Umag ·  Newport ·  Atlanta ·  Gstaad ·  Los Cabos ·  Kitzbühel ·  Winston-Salem ·  Pietari ·  Metz ·  Chengdu ·  Shenzhen ·  Moskova ·  Tukholma ·  Antwerpen
**Aleksi Akpaso** (s. 30. elokuuta 1992 Helsinki) on suomalainen kilpauransa päättänyt koripalloilija.

Ura
---

Akpaso oli NKL-Panttereiden kasvatti, ja hän edusti Panttereita vielä B-junioreissa. Myöhemmin junioreissa hän siirtyi Pussihukkien juniorijoukkueisiin, joiden paidassa hän oli A-junioreiden SM-sarjan toiseksi paras korintekijä kaudella 2010–2011 (17,0 pistettä ottelua kohden). Akpaso aloitti Korisliiga-uransa vuonna 2011 Kouvoissa. Kahden pelikauden jälkeen hän siirtyi KTP:hen jossa saavutti SM-hopeaa vuonna 2015.

Elokuussa 2015 Akpaso siirtyi Kauhajoen Karhuun 1+1-vuotisella sopimuksella. Karhun tuolloinen valmentaja Sami Toiviainen sekä osa joukkueen pelaajista olivat myös siirtyneet Karhuun muutaman vuoden sisällä.

Akpaso päätti kilpauransa kevääseen 2019.

Akpaso pelasi yhteensä 13 nuorten maaottelua.

Akpaso tunnettiin urheilullisuudestaan.

Lähteet
-------

1. ↑  Aleksi Akpaso (Finland) FIBA Europe. Viitattu 3.8.2013. (englanniksi)
2. ↑  KTP värväsi Aleksi Akpason  23.7.2013. Turun Sanomat. Viitattu 3.8.2013.
3. 1 2  Aleksi Akpaso Suomen Koripalloliitto. Viitattu 19.1.2019.
4. ↑
5. ↑  Vuorinen, Terho: Eurooppaan vai eläkkeelle? / Kolme loppua omin sanoin.  *Urheilulehti*, 16.10.2019, s. 46–47.
6. ↑
7. ↑   (Arkistoitu – Internet Archive)
ETCS-taso 1
ETCS-taso 2
ETCS-taso 3
**Eurooppalainen junien kulunvalvontajärjestelmä** (usein pelkkä **ETCS,** lyhenne sanoista *European Train Control System*) on eurooppalainen junien automaattisen kulunvalvonnan standardi. Se on suunniteltu korvaamaan nykyisin Euroopassa käytössä olevan 14 keskenään yhteensopimatonta kulunvalvontajärjestelmää. Standardi kehitettiin EU-direktiivin 96/48/EC vastineeksi. ETCS-järjestelmää on koekäyttänyt kuusi eurooppalaista rautatieyhtiötä vuodesta 1999. ETCS on osa eurooppalainen rautatieliikenteen hallintajärjestelmä -hanketta.

ETCS-järjestelmän pääkomponentit ovat baliisi, veturin ajotietokone sekä radiokeskus. Ajotietokoneeseen syötetään ennen matkan alkua junaa koskevat tiedot suurimmasta sallitusta nopeudesta ja junan jarrutuskyvystä. Matkan aikana ajotietokoneen päätehtävä on tulkita radalla sijaitsevien baliisien veturiin välittämiä tietoja opastinten opasteista ja radanvarren merkeistä. Näiden tietojen perusteella ajotietokone rajoittaa junan nopeutta rajoitusten mukaiseksi, ja estää seis-opastetta näyttävä opastimen ohittamisen. 

Commons
Wikimedia Commonsissa on kuvia tai muita tiedostoja aiheesta **Eurooppalainen junien kulunvalvontajärjestelmä**.